KIRJALLINEN KYSYMYS E-1743/00

esittäjä(t): Glyn Ford (PSE) komissiolle

(31. toukokuuta 2000)

Aihe: Kierrätys

Voiko komissio ystävällisesti antaa seuraavat tiedot EU:n jäsenvaltioiden kierrätyspolitiikasta:

1. Mihin toimiin jäsenvaltiot ovat ryhtyneet muovin kierrätyksen järjestämiseksi?

2. Onko jäsenvaltioissa toimivat markkinat kierrätystuotteita varten? Jos markkinoita ei ole, mitä kukin jäsenvaltio tekee kierrätetyille tuotteilleen?

Margot Wallströmin komission puolesta antama vastaus

(14. heinäkuuta 2000)

Komissiolla ei toistaiseksi ole käytettävissään kattavia tietoja muovin kierrätyksestä yhteisön alueella eikä kokonaisvaltaista kuvaa kierrätetyn muovin markkinoista. Tämä johtuu lähinnä erityyppisten muovien suuresta määrästä ja siitä, että muovin kierrätysteollisuus on uusi ala verrattuna perinteisten materiaalien kierrätykseen.

Komissio saanee käyttöönsä tällaiset tiedot joulukuuhun 2000 mennessä, jolloin on määrä saattaa päätökseen tutkimus, jossa keskitytään erityisesti muovien erilaisten kierrätysprosessien kuvaamiseen(1). Tutkimuksessa käsitellään mahdollisimman kattavasti seuraavia muovimateriaaleja: PE (polyeteeni), LDPE (pientiheyspolyeteeni), HDPE (suurtiheyspolyeteeni), LLDPE (lineaarinen pientiheyspolyeteeni), PET (polyeteenitereftalaatti), PP (polypropeeni), PS (polystyreeni) ja PVC (polyvinyylikloridi).

On myös syytä mainita, että kierrätyksen edistäminen on EU:n jätepolitiikan tärkeimpiä tavoitteita. Kierrätyksen suosiminen hävittämisen sijaan on sisällytetty EU:n jätehuoltostrategiaan(2) ja jätteistä annetun direktiivin 75/442/ETY muuttamisesta 18. maaliskuuta 1991 annetun neuvoston direktiivin 91/156/ETY(3) säännöksiin.

Pakkauksista ja pakkausjätteistä 20. joulukuuta 1994 annetussa Euroopan parlamentin ja neuvoston direktiivissä 94/62/EY(4) vahvistetaan tavoitteet pakkausjätteiden kierrättämiselle. Direktiivin 6 artiklan mukaan pakkausjätteen painosta on hyödynnettävä vähintään 50 % ja enintään 65 %. Pakkausjätteestä 2545 % on kierrätettävä siten, että kunkin pakkausmateriaalin (myös muovin) osalta kierrätetään vähintään 15 % painosta.

Jäsenvaltioiden on noudatettava näitä tavoitteita, mutta niiden ei kuitenkaan ole pakko järjestää kierrätystä omalla alueellaan. Kierrätys on teollista toimintaa, ja hyödynnettävään jätteeseen sovelletaan tavaroiden vapaan liikkuvuuden periaatetta. Kierrätettävää jätettä ei tarvitse suunnata pelkästään kotimarkkinoille.

Muovipakkausten kierrätysaste jäi vuonna 1997 useissa jäsenvaltioissa yhä direktiivissä määritellyn 15 %:n tavoitteen alle. Tavoite ylittyi Belgiassa (25 %), Saksassa (45 %) ja Itävallassa (20 %), ja myös Italia, Alankomaat, Suomi ja Ruotsi olivat lähellä tavoitetta. Ei ole kuitenkaan tiedossa sisältyykö raaka-aineen kierrätys näihin lukuihin. Tiedot perustuvat direktiivin 94/62/ETY 6 artiklan 3 kohdan a alakohdan mukaisesti laadittuun osakertomukseen(5) ja tietoihin, jotka jäsenvaltiot ovat toimittaneet tietokantajärjestelmään liittyvien taulukoiden vahvistamisesta pakkauksista ja pakkausjätteistä annetun Euroopan parlamentin ja neuvoston direktiivin 94/62/EY(6) mukaisesti 3. helmikuuta 1997 tehdyn komission päätöksen 97/138/EY mukaisesti.

Kannustimena toimivien säännösten ja määräysten ansiosta muovin kierrätys yhteisön alueella on kaksinkertaistunut vuosien 1994 ja 1999(7) välisenä aikana ja on noin 9 %(8).

Kierrätysteollisuuden kilpailukyvystä(9) annetun tiedonannon julkaisemisen jälkeen komissio järjesti kierrätysfoorumin, johon osallistuivat tärkeimmät alan vaikuttajat. Käydyt keskustelut ovat tuottaneet useita suosituksia, joilla pyritään kehittämään kierrätysteollisuuden kehysehtoja ja kilpailukykyä(10).

(1) Eri pakkausmateriaalien uudelleenkäyttö- ja kierrätystavoitteiden saavuttamisen kustannusten ja hyötyjen arviointitutkimus, joka perustuu pakkaus- ja pakkausjätedirektiiviin 94/62/EY.

(2) KOM(96) 399 lopullinen.

(3) EYVL L 78, 26.3.1991.

(4) EYVL L 365, 31.12.1994.

(5) KOM(1999) 596 lopullinen.

(6) EYVL L 52, 22.2.1997.

(7) Teollisuuden omien järjestöjen tietojen mukaan (APME:n raportti, kevät 1999 Association of plastics manufacturers in Europe).

(8) APME, Plastics An analysis of plastics consumption and recovery in Western Europa 1998.

(9) KOM(98) 463 lopullinen.

(10) http://europa.eu.int./comm/enterprise/events/recycling/recycling.htm.